## Odluka o osnivanju Vijeća za mladež

### NN 20/1993 (16.3.1993.), Odluka o osnivanju Vijeća za mladež

# VLADA REPUBLIKE HRVATSKE

Na temelju članka 25. stavka 1. Zakona o Vladi Republike Hrvatske ("Narodne
novine", broj 41/90, 8/91, 14/91, 53A/91, 9/92 i 55/92), Vlada Republike
Hrvatske je na sjednici održanoj 5. ožujka 1993. godine donijela

## ODLUKU

### o osnivanju Vijeća za mladež

I.

Ovom odlukom osniva se Vijeće za mladež (u daljnjem tekstu:Vije- će).
Vijeće djeluje pri Vladi Republike Hrvatske (u daljnjem tekstu: Vlada).

II.

Zadaća je Vijeća da sustavno prati sva statusna pitanja i probleme mladeži
te usklađuje aktivnosti organa državne uprave, drugih organa, organizacija
i pravnih osoba u predlaganju i provedbi odluka Vlade u tome području.
U ostvarivanju svoje zadaće, Vijeće osobito:

1. raspravlja o nacrtima zakona i drugih propisa, sa stajališta interesa
mladeži i daje mišljenja Vladi i njenim tijelima,

2. predlaže Vladi i odgovarajućim ministarstvima promjene zakona i drugih
propisa te izradu novih propisa iz područja koja se pretežito odnose na
zdravlje, rad, školovanje i druge oblike stvaralaštva mladeži,

3. prati primjenu postojećih propisa koji se odnose na mladež i predlaže
Vladi mjere za unapređivanje rada u tijelima koja se pretežito bave poslovima
za mladež,

4. raspravlja o nacrtima i prati ostvarivanje državnih programa iz područja
rada i zapošljavanja, stanovanja, zdravstva, obrazovanja, stipendiranja;
znanstvenog usavršavanja i napredovanja, umjetničkih i drugih kulturnih
aktivnosti, informiranja, športa, omladinskoga turizma, te drugih djelatnosti,
u dijelu u kojem se odnose na mladež i njihove interese, te predlaže Vladi
i odgovarajućim ministarstvima mjere za unapređenje tih programa i djelatnosti,

5. predlaže Vladi i drugim ovlaštenim tijelima financiranje iz državnoga
proračuna i drugih izvora pojedinih programa, značajnih za mladež, a osobito
iz područja organiziranoga rada i vrhunskih ostvarenja mladeži u znanosti,
inovacijama, umjetnosti, obrazovanju i športu.

6. prati načine i rezultate rada sličnih komisija i drugih vladinih
tijela za mladež u drugim državama, neposrednim vezama s tim tijelima ili
putem diplomatskih službi, te praćenjem međunarodnih skupova o pitanjima
i problemima mladeži i koristi ta iskustva za poticanje razvoja institucionalnih
i slobodnih oblika i sadržaja rada i napretka mladeži,

7. surađuje i usklađuje svoj rad s drugim odgovarajućim komisijama i
tijelima pri Vladi,

8. surađuje neposredno s odgovarajućim ministarstvima i drugim tijelima
u Republici Hrvatskoj na ostvarivanju zadaća iz ove odluke.

III.

Vijeće ima predsjednika, tajnika i 20 članova. Predsjednika i tajnika
Vijeća imenuje Vlada, a članove Vijeća imenuju odnosno delegiraju:

1. Vlada Republike Hrvatske 3 člana

2. Nacionalni savez mladeži Hrvatske 6 članova

3. Ministarstvo financija 1 člana

4. Ministarstvo kulture i prosvjete 1 člana

5. Ministarstvo obrane 1 člana

6. Ministarstvo rada i socijalne skrbi 1 člana

7. Ministarstvo unutarnjih poslova 1 člana

8. Ministarstvo pravosuđa i uprave 1 člana

9. Ministarstvo vanjskih poslova 1 člana

10. Ministarstvo zdravstva 1 člana

11. Ministarstvo znanosti 1 člana

12. Hrvatska gospodarska komora 1 člana

13. Hrvatski olimpijski odbor 1 člana Predsjednik i tajnik Vijeća obnašaju
svoje dužnosti u profesionalnom statusu.

IV.

Organizacija i način rada Vijeća uređuje se poslovnikom koji donosi
Vijeće.

V.

Početkom svake godine Vijeće donosi plan svoga rada kojim se utvrđuju
i nositelji pojedinih zadataka. Vijeće podnosi izvješće o svom radu Vladi,
najmanje dva puta godišnje.

VI.

Stručni i administrativni poslovi za Vijeće obavljaju se u stručnim
službama Vlade.

Klasa: 320-01/93-01/01 .

Urbroj: 5030114-93-2

Zagreb, 5. ožujka 1993.

Predsjednik

**Hrvoje Šarinić, v. r.**

Odluka, NN 20/1993-334